KOMISSION ASETUS (ETY) N:o 1382/87,

annettu 20 päivänä toukokuuta 1987,

kalastusalusten tarkastamista koskevista yksityiskohtaisista soveltamissäännöistä

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon tietyistä kalastustoiminnan valvontatoimenpiteistä 29 päivänä kesäkuuta 1982 annetun neuvoston asetuksen (ETY) N:o 2057/82(), sellaisena kuin se on viimeksi muutettuna asetuksella (ETY) N:o 4027/86(), ja erityisesti sen 13 artiklan,

sekä katsoo, että

asetuksen (ETY) N:o 2057/82 4 artiklassa säädetään kalastusalusten tarkastamista koskevien erityissääntöjen antamisesta,

olisi tarpeen määritellä tarkastettavat alukset ja niiden toiminta,

tarkastusaluksissa olisi oltava tunnus, jonka avulla ne voidaan tunnistaa,

tarkastettavan aluksen velvoitteet olisi määriteltävä,

komission ehdotuksilla helpotetaan valvontatoiminnan yhteensovittamista,

olisi määriteltävä rannikkovaltioiden velvoitteet suhteessa tiettyihin rikkomuksiin,

asetuksen (ETY) N:o 2057/82 14 artiklan nojalla jäsenvaltiot voivat antaa yhteisön vähimmäisvaatimukset ylittäviä kansallisia valvontasäännöksiä, mikäli ne ovat yhteisön lainsäädännön ja yhteisen kalastuspolitiikan mukaisia, ja

tässä asetuksessa säädetyt toimenpiteet ovat kalavarojen hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Jäsenvaltioiden toimivaltaiset viranomaiset tarkastavat merellä ja satamissa seuraavia aluksia:

- kalastustoimintaa varten varustettuja aluksia, joiden välineistö kuuluu tai ei kuulu kiinteästi alukseen,

- aluksia, jotka vastaanottavat kaloja tai kalastustuotteita jalostusta, kuljetusta tai varastointia varten.

2. Tässä asetuksessa käsitteellä "kalat" tarkoitetaan suolaisen veden kaloja, äyriäisiä ja nilviäisiä.

2 artikla

Jokaisen tarkastukseen osallistuvan aluksen on purjehdittava selvästi näkyvissä olevan viirin tai liitteessä I esitetyn tunnuksen alla.

3 artikla

1. Tarkastettavan aluksen päällikkö voi jäsenvaltion toimivaltaisen viranomaisen edustajan vaatimuksesta joutua pysähtymään, tekemään ohjausliikkeitä tai muita toimintoja alukseen nousemisen helpottamiseksi.

2. Mikäli turvallinen ja vaivaton alukseen nouseminen edellyttää yli 1,5 metrin kiipeämistä, aluksen varustukseen on kuuluttava liitteessä II esitettyä mallia olevat portaat.

3. Tarkastettavan aluksen päällikön on pyynnöstä annettava aluksen tietoliikennelaitteisto sekä sähköttäjä tarkastukseen liittyvien sanomien lähettämis- ja/tai vastaanottokäyttöön.

4 artikla

Kun jäsenvaltiossa on havaittu toisen jäsenvaltion alukseen oletettavasti kohdistunut rikkomus, ensimmäisen jäsenvaltion on annettava asiasta sekä kaikista sitä seuraavista hallinnollisista tai oikeudellisista toimista tieto lippuvaltion toimivaltaisille viranomaisille.

5 artikla

Komissio voi tehdä jäsenvaltioille niiden valvontatoiminnan yhteensovittamista koskevia ehdotuksia asetuksen (ETY) N:o 2057/82 1 artiklan 3 kohdan säännösten mukaisesti.

6 artikla

Tämä asetus tulee voimaan 1 päivänä lokakuuta 1987.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 20 päivänä toukokuuta 1987.

Komission puolesta

António CARDOSO E CUNHA

Komission jäsen

() EYVL N:o L 220, 29.7.1982, s. 1

() EYVL N:o L 376, 31.12.1986, s. 4

LIITE I

TARKASTUSVIIRI TAI -TUNNUS

>VIITTAUS FILMIIN>

LIITE II

LASKUPORTAIDEN RAKENNE JA KÄYTTÖ

1. Laskuportaiden on oltava sellaiset, että tarkastajien on mahdollista nousta alukseen ja laskeutua sieltä turvallisesti. Laskuportaat on pidettävä puhtaana ja hyvässä kunnossa.

2. Portaat on sijoitettava ja kiinnitettävä niin, että:

a) ne eivät likaannu mahdollisen lastin aluksesta purkamisen yhteydessä,

b) ne ovat mahdollisimman kaukana aluksen rungon kaarista, mikäli mahdollista rungon puolivälissä, tarkastajan turvallisen alukseen pääsyn varmistamiseksi,

c) jokainen askelma on tiukasti kiinni aluksen sivussa.

3. Laskuportaiden askelmien on oltava seuraavanlaiset:

a) niiden on oltava rakennetut kovasta puusta tai muusta ominaisuuksiltaan vastaavasta materiaalista ja tehdyt yhdestä kappaleesta, jossa ei ole oksankohtia; neljän alimman askelman on oltava riittävän lujasta ja taipumattomasta kumista tai muusta ominaisuuksiltaan vastaavasta materiaalista,

b) niissä on oltava tehokkaasti liukumista estävä pinta,

c) niiden pituuden on oltava 480 millimetriä, leveyden 115 millimetriä ja vahvuuden vähintään 23 millimetriä liukumista estäviä välineitä tai uritusta lukuun ottamatta,

d) niiden on oltava vähintään 300 millimetrin ja enintään 380 millimetrin päässä toisistaan,

e) niiden on oltava kiinnitetyt siten, että ne pysyvät vaakatasossa.

4. - Yksissäkään laskuportaissa ei saa olla kahta useampaa vara-askelmaa, jotka ovat kiinnitetyt paikoilleen eri menetelmällä kuin alkuperäiset askelmat, ja jokainen tällä tavalla kiinnitetty askelma on vaihdettava kohtuullisen ajan kuluessa askelmalla, joka on kiinnitetty kuten portaiden muut pysyvät askelmat.

- Mikäli korvattu askelma on kiinnitetty laskuportaiden sivuköysiin askelman sivuun tehtyjen urien avulla, näiden urien on oltava askelmien pisimmällä sivulla.

5. Sivuköysien on muodostuttava kahdesta päällystämättömästä manillaköydestä tai vastaavista köysistä, joiden ympärysmitan on oltava vähintään 60 millimetriä. Niitä ei saa päällystää millään materiaalilla eikä yhdistää ilman liitosta alimman ja ylimmän askelman välillä; kahden asianmukaisesti alukseen kiinnitetyn, ympärysmitaltaan vähintään 65 millimetrin vahvuisen käsiköyden sekä turvaköyden on oltava käyttöön otettavissa tarvittaessa.

6. Kovasta puusta tai muusta ominaisuuksiltaan vastaavasta materiaalista ja yhdestä kappaleesta, jossa ei ole oksankohtia, tehdyt 1,8 2 metrin pituiset tukipuut on asetettava sellaisin välein, että laskuportaiden vääntyminen estyy. Alin tukipuu olisi sijoitettava viidennelle askelmalle portaiden alapäästä katsottuna siten, että listojen väli ei ylitä 9 askelmaa.

7. On huolehdittava keinoista sen varmistamiseksi, että tarkastajat pystyvät nousemaan alukseen ja poistumaan sieltä vaivattomasti ja turvallisesti laskuportaiden, köysiportaiden tai muun apuvälineen korkeimmalta kohdalta lähtien.

Mikäli alukseen astutaan parraskaiteiden tai laidoituksen kautta, ne on varustettava tarkoituksenmukaisilla kädensijoilla.

Mikäli kulku alukseen tapahtuu laidoitusportaita käyttäen, niiden on oltava kiinnitetyt luotettavasti parraskaiteeseen tai sillan kaiteeseen, ja alukseen nousemiseen ja sieltä laskeutumiseen käytettävät paikat on varustettava kahdella pylväällä, jotka ovat vähintään 0,70 metrin ja enintään 0,80 metrin etäisyydellä toisistaan. Jokainen pylväs on kiinnitettävä tukevasti aluksen runkoon, sen alustaan tai sen läheisyyteen sekä näitä korkeammalle kohdalle; pylvään halkaisijan on oltava vähintään 40 millimetriä ja pylvään on oltava vähintään 1,20 metriä laidoitusta korkeampi.

8. Valaistus on varmistettava yöllä siten, että paikalleen sijoitetut laskuportaat ja tarkastajan alukseen nousupaikka ovat asianmukaisesti valaistut. Itsestään syttyvällä valojärjestelmällä varustetun poijun on oltava käden ulottuvilla ja sellaisenaan käyttöön otettavissa tarvittaessa. Heittoliinan on myös oltava käden ulottuvilla ja sellaisenaan käyttöön otettavissa tarvittaessa.

9. On huolehdittava keinoista, jotka mahdollistavat laskuportaiden käytön aluksen molemmilla sivuilla.

Vastaava tarkastaja voi esittää toivomuksensa siitä, kummalle puolelle hän haluaa laskuportaat asetettavan.

10. Aluksesta vastaavan virkamiehen on valvottava portaiden paikalleen asettamista sekä tarkastajan alukseen nousemista ja sieltä laskeutumista.

11. Tapauksessa, jossa aluksen tekniset ominaisuudet kuten esimerkiksi törmäyslistat estäisivät jonkin näiden toimenpiteiden täytäntöönpanon, on tehtävä erityisjärjestelyjä tarkastajien turvallisen alukseen nousemisen ja sieltä laskeutumisen varmistamiseksi.